"Va ser aquell dia que mai acabarà i que els rapitencs sempre recordarem", indica l'alcalde de la Sant Carles de la Ràpita, Josep Caparrós. El pavelló firal municipal va convertir-se en un dels primers col·legis electorals de Catalunya on les forces de seguretat estatal carregaven contra els votants l'1-O. "L'objectiu no era exclusivament evitar la votació, sinó escarmentar el poble de Sant Carles de la Ràpita i de Catalunya", assumeix. Un total de 86 persones van resultar ferides. La majoria van presentar denúncia, que encara es tramita als jutjats. Per mantenir viva la memòria, dilluns s'inaugurarà, a la mateixa plaça de l'equipament on van tenir lloc els fets, un monòlit amb la inscripció '1-O', que servirà per fer efectiu el canvi de nom aprovat per l'Ajuntament. Just en el moment que arribava el gruix dels antidisturbis en vehicles de la Guàrdia Civil, Caparrós tornava del seu cotxe aparcat vora el pavelló on havia oblidat el seu DNI per poder votar. Era un quart de deu del matí, recorda. A partir d'aquell moment, el caos. "Res pot justificar l'agressivitat i la contundència amb les quals van arribar per evitar la votació. De fet, crec que l'objectiu no era aquest. El pavelló es va desallotjar. Es van obrir les portes perquè agafessin les urnes i, tot i informar-los d'això, van continuar carregant", insisteix l'alcalde.  Un total de 86 veïns van resultar ferits. Just l'endemà, el consistori va decidir posar a disposició d'ells un servei d'assistència jurídica perquè els assessoressin a l'hora de defensar els seus drets: una seixantena d'ells van decidir presentar denúncia als jutjats. Les diligències continuen en marxa mesos després: tot i que la majoria ja han prestat declaració davant dels jutjats, alguns encara continuen fent-ho durant aquests dies. Cinc agents antidisturbis de la Guàrdia Civil figuren com a investigats i van declarar per videoconferència: van justificar les càrregues per una suposada actitud violenta dels veïns. El jutjat espera ara els informes del cos armat així com les gravacions i imatges sense editar de l'episodi que han de demostrar la "brutalitat" de l'actuació policial malgrat la passivitat dels votants, segons emfasitza Caparrós. Dany moral i orgull de poble Conscient que els fets van marcar "un abans i un després" a Catalunya, però en particular al poble, Caparrós detecta que a mesura que s'aproxima la data del primer aniversari "afloren els sentiments que de forma molt intensa es van viure durant la jornada i els dies posteriors". "De fet, no han desaparegut al llarg de tot l'any", precisa l'alcalde. "Tenim un sentiment especial, de recordatori de què va passar i d'orgull de ser rapitenc", afegeix. S'estan tancant les ferides? "Cadascú evoluciona com pot. Les ferides estan tancades però el record molt present. Un dels rapitencs que estava allí i que és cops va rebre em va fer la reflexió que no li feien mal les ferides sinó el dany moral, que ens van atacar de forma desproporcionada", abunda Caparrós. Caparrós creu que l'episodi ha fet possible que la gent s'hagi "sincerat amb el procés". "Els fets de l'1-O no ataquen el procés independentista sinó la democràcia a l'Estat espanyol, els drets humans i les llibertats fonamentals de qualsevol persona que viu en un país teòricament democràtic. És un atac no al sector independentista, sinó a la societat en general. Qualsevol demòcrata ha de rebutjar aquests fets i no permetre que tornin a passar. No podem tolerar que en un estat europeu del segle XXI les forces policials agredeixin de forma desmesurada la ciutadania que, de manera pacífica, alegre i respectuosa, volia exercir el bé més preuat de la democràcia, l'oportunitat de votar, aquest dret i aquesta llibertat dels ciutadans que vivim en països democràtics les forces estatals van impedir de forma violenta", sosté. Homenatge la plaça de l'1-O Aquest dilluns al vespre, just un any després, l'Ajuntament de Sant Carles de la Ràpita ha organitzat un acte commemoratiu que, segons Caparrós, vol servir per fer un "reconeixement al poble " i a les 86 persones que van resultar ferides "per part de les forces repressores de l'Estat". L'homenatge servirà també per fer efectiu sobre el terreny el canvi de nom de la plaça annexa al pavelló firal, que pocs dies després dels fets la Junta de Portaveus municipal va decidir batejar administrativament com a plaça de l'1 d'Octubre. S'inaugurarà un monòlit format pels caràcters '1O' –peces d'uns 1,20 metres d'alçada-, just al costat de l'equipament, que l'hi donarà nom de forma física. "Amb això volem que els rapitencs de generacions futures no oblidin aquests fets", ha reblat.  L'alcalde creu que els actes per rememorar la data es repetiran els pròxims anys. "No podem ni volem oblidar aquests fets, Ocasionen un greuge important en un estat democràtic, als drets i llibertats de qualsevol ciutadà. Com a alcalde de la Ràpita, em sento molt orgullós de l'actitud que van demostrar el matí de l'1-O, perquè de manera serena, pacífica però segura i convençuda dels drets, llibertats i objectius conjunts i majoritaris de la llibertat del nostre país ho vam demostrar. L'1-O es va començar a aconseguir la llibertat del poble català", tanca.

Summary: Josep Caparrós, alcalde de la Ràpita: "L'objectiu de les càrregues de l'1-O era escarmentar el poble i el país"


El sindicat defensa la igualtat de drets i oportunitats laborals i professionals sanitàries ACN Barcelona.-Metges de Catalunya ha anunciat aquest dimecres que s'adhereix a la convocatòria de vaga laboral de dues hores prevista per a aquest dijous, Dia Internacional de la Dona, i ha fet una crida als seus afiliats a secundar l'aturada i a participar en els diferents actes i concentracions organitzats arreu del territori. En un manifest, el sindicat ha defensat “la lluita per la igualtat de drets i oportunitats de les dones en el conjunt de la societat i, especialment, de les metgesses, pel que fa al seu desenvolupament professional i laboral” i assenyala que malgrat que a la professió mèdica hi ha majoria de dones els càrrecs directius, de gestió i de docència estan en mans d'homes. Per aquest motiu, Metges de Catalunya ha exigit “la igualtat en la promoció laboral i en l’àmbit docent sanitari, així com garanties perquè l’exercici dels drets de conciliació no afectin el desenvolupament professional de les metgesses”. També reclama “la no discriminació laboral de les metgesses durant l’embaràs i la maternitat” i l’establiment de mesures per “aturar la violència masclista, física i psicològica, que pateixen les dones”. Per últim, insta l’Administració, les empreses sanitàries i els pacients a “tractar les metgesses amb el mateix reconeixement i valoració que ho fan amb el personal mèdic masculí”.

Summary: Metges de Catalunya s'adhereix a les mobilitzacions del 8-M


La fiscalia es basa en els testimonis per demanar presó pels mossos i l'acusació particular critica la investigació dels fets per part de la policia catalana ACN Barcelona.-Les advocades defensores dels dos mossos antiavalots jutjats per haver mutilat un ull a Ester Quintana el 2012 han assegurat aquest dimecres que els informes pericials i els testimonis no han pogut descartar que fos un projectil viscoelàstic el que va lesionar la víctima. Ha estat un dels principals arguments per defensar la innocència dels dos policies jutjats a l'Audiència de Barcelona, afegint que hi ha molts dubtes sobre la possible participació dels agents de la furgoneta 414 en els fets. La fiscalia i l'acusació particular han basat els seus informes finals en els testimonis que acompanyaven Quintana i algunes imatges de vídeo, i l'advocada Laia Serra ha criticat la investigació dels propis Mossos. Les defenses han dit que no hi ha proves sòlides contra els seus clients, i que no s'ha pogut descartar del tot que no fos un projectil viscoelàstic el que impactés en Quintana. També ha criticat lleument la investigació judicial, perquè no es van investigar totes les possibles opcions, com que fos un altre escopeter o llançador qui hagués disparat el projectil que va impactar en Quintana. A més, han assegurat que per al subinspector hagués estat "molt fàcil" mentir en els seus informes interns i dir que en aquella cruïlla no havia baixat cap escopeter dels vehicles policials implicats, però, en canvi, va admetre que el seu escopeter sí que havia baixat de la furgoneta. Alhora, han reiterat que els membres de Dragó 414 van "mentir" inicialment quan van amagar la seva posició i actuació, i també podrien haver mentit després en negar que disparessin cap projectil o pilota de goma. L'advocada de l'escopeter, Lydia Lajara, ha defensat el paper de la DAI en la investigació, assegurant que no tenia cap motiu per incriminar uns agents i no uns altres, i ha recordat que els acusats no han estat expedientats, i els de la 414 sí. L'advocada del subinspector, Olga Tubau, ha admès que els "errors" polítics van perjudicar els acusats i ha reconegut que el reconeixement de la responsabilitat per part de la Generalitat va arribar "tard". També ha elogiat l'actitud de Quintana abans i durant el judici. L'acusació particular, representada per Laia Serra, ha criticat durament la investigació de la Divisió d'Afers Interns (DAI) dels Mossos per no aportar totes les imatges possibles d'aquella nit, i els ha acusat de "corporativisme". Així, està convençuda que hi havia més imatges de la situació i creu que les que es van emetre per 8TV estaven "editades i manipulades", i per això no es poden tenir en compte. Serra també ha recriminat que el qüestionament de la credibilitat de Quintana per part de les autoritats han afectat la seva clienta i han ampliat el dany patit. La fiscal Marta Marquina ha dit que l'estratègia processal de les defenses ha estat la d'una "maniobra de confusió", en voler introduir dubtes sobre la participació dels agents de la 414 que van ser expedientats mesos després dels fets per haver amagat la seva actuació aquella nit. Segons ella, només hi havia tres furgonetes a la zona, i per tant tres escopeters, i només un d'ells va disparar, almenys salves. Per a la fiscal, sostenir que la ferida la va provocar un projectil de foam és un "acudit". En sortir, Quintana s'ha mostrat satisfeta d'haver pogut celebrar el judici, amb totes les proves, i espera que el tribunal les tingui en compte. La víctima, que ha acudit a totes les sessions del judici, ha dit que ha estat "dur" i que l'ha viscut amb nervis i tensió, sobretot quan van declarar els acusats i quan va sentir altre cop el relat dels metges que l'han atès. La seva advocada, Laia Serra, ha dit que el judici ha estat un "combat desigual" entre una ciutadana i l'administració pública, que ha dominat la investigació i s'ha mostrat satisfeta perquè "la veritat ha tingut una oportunitat". El judici ha quedat vist per a sentència, amb una petició de dos anys de presó i d'inhabilitació per part de la fiscalia, i nou de presó i d'inhabilitació per part de l'acusació particular.

Summary: Les defenses dels antiavalots diuen que no s'ha descartat que la lesió de Quintana fos per un projectil de foam


Una part viatjava per via marítima oculta en un fals carregament de pinyes  i l'altra va ser intervinguda en un vehicle i en registres domiciliaris ACN Terrassa.-La policia espanyola, en col·laboració amb la policia portuguesa, ha desmantellat un grup de narcotraficants que adquiria i repartia la droga a la resta de l'Estat des d'un habitatge de Terrassa. Els agents han intervingut, en total, 745 quilos de cocaïna i han detingut els nou integrants del grup, que estava liderat per dos germans de nacionalitat colombiana. A banda, han desmantellat dos laboratoris ubicats a les localitats madrilenyes de Pinto i Nuevo Baztán, on es manipulava la droga prèviament traslladada en vehicles des del Vallès. Part dels 745 quilos de cocaïna es van interceptar a l'interior d'un dels vehicles que viatjaven periòdicament a Madrid, ocults en quaranta paquets de forma cilíndrica ocults sota la roda de recanvi, i en registres domiciliaris; i la resta al port de Lisboa a l'interior d'un fals carregament de pinyes procedent de Panamà. Arran de l'operació, es van fer sis registres en què es van intervenir més de 400.000 euros, dues premses hidràuliques, diverses balances de precisió, tres envasadores i diversa documentació relacionada amb el grup. La investigació es va iniciar a principis d'abril després que es tingués coneixement que un grup majoritàriament format per ciutadans de nacionalitat colombiana, liderada per dos germans, es dedicava al tràfic de cocaïna. A Madrid, els agents van localitzar alguns habitatges que funcionaven com a laboratoris clandestins i on hi residien els membres del grup per donar imatge de normalitat. Els integrants adquirien la cocaïnes i l'emmagatzemaven en un habitatge de seguretat a Terrassa, on s'hi estava poc temps per després ser traslladada als laboratoris. Del transport, se n'encarregava un dels dos germans que liderava el grup, amb una periodicitat de 15 o 20 dies. A finals de novembre, els investigadors van tenir constància que els narcotraficants preparaven un nou viatge a Terrassa per adquirir més droga i van interceptar el vehicle de tornada. Allà, hi van localitzar 40 paquets de cocaïna de forma cilíndrica i d'un quilo de pes cada un amagats sota la roda de recanvi i van detenir el conductor. Els agents van fer sis registres en domicilis utilitzats pels membres del grup a Madrid i Terrassa. En total, hi van trobar 350 quilos de cocaïna en diverses maletes que es trobaven a l'interior d'una furgoneta aparcada en un garatge de Terrassa. En aquest habitatge, es van arrestar quatre persones, tres d'elles de nacionalitat colombiana i un altre natural de Veneçuela, i també es va intervenir documentació relacionada amb l'empresa de suposada importació de fruita utilitzada com a tapadora i que feia arribar els carregaments de pinyes al port de Lisboa amb la cocaïna al seu interior. Concretament, a l'interior dels fruits hi van trobar 355 quilos més amagada en cilindres pintats en cera groguenca.

Summary: Intervenen 745 quilos de cocaïna a un grup de narcotraficants que distribuïa la droga des de Terrassa


Una jutgessa de Barcelona ha prohibit al vicepresident del partit ultradretà Democracia Nacional, Pedro Chaparro, acudir durant dos anys a manifestacions o concentracions convocades per l'extrema dreta a Catalunya. A més, el condemna a un any de presó i a 1.800 euros de multa per un delicte contra els drets fonamentals i les llibertats públiques per dir durant un míting el 12 d'octubre del 2015 que calia "donar un calbot" al fotoperiodista Jordi Borràs, especialitzat en la ultradreta. Tampoc es podrà comunicar o acostar-se a ell durant dos anys. Segons considera provat la jutgessa, al final de la manifestació d'ultres d'aquell dia a Montjuïc, Chaparro va dir en públic que Borràs era per allà i que si algú el veia el fessin fora amb algun calbot. Borràs el va denunciar per això i per suposadament haver-lo amenaçat personalment durant el recorregut de la manifestació. A més, el fotoperiodista va rebre amenaces per Twitter i pintades també amenaçadores. No obstant, la jutgessa no veu provades aquestes amenaces personals i per això absol Chaparro dels delictes d'amenaces i coaccions, pels quals també estava acusat un altre ultra, encarregat de la seguretat de la manifestació d'aquell dia. Chaparro, que pot recórrer la sentència, va ser condemnat fa poc pel Tribunal Suprem a quatre anys de presó per l'assalt al Centre Cultural Blanquerna de Madrid el setembre del 2013. Ara, a més, no podrà assistir a cap mobilització convocada pels mateixos convocants de la manifestació del 2015: Democracia Nacional, Democracia Nacional Joven, Nudo Patriótico, Movimento Católico Español i FE Falange Espanyola.  Durant el judici el passat setembre, els dos acusats van negar els fets i van demanar la seva absolució, mentre que la fiscalia i l'acusació particular demanaven cinc anys de presó per a Chaparro.

Summary: Una jutgessa prohibeix al vicepresident de Democracia Nacional assistir a manifestacions d'ultradreta a Catalunya


Prop d'un centenar de treballadors de Nissan s'han manifestat a plaça Sant Jaume aquest dimarts al vespre per pressionar perquè la multinacional es quedi a Catalunya. El comitè d'empresa ha organitzat una acció reivindicativa dibuixant un mosaic amb espelmes, teles negres i vermelles on es llegia '25.000 famílies. Futur per a Nissan ja' al mig de la plaça. La plantilla fa 23 dies que està en vaga indefinida per protestar per les amenaces de tancament que planen sobre la planta de la Zona Franca, sobretot des que l'automobilística anunciés a principis d'any que estudia la viabilitat de les  instal·lacions. Els centres de Nissan donen feina a 3.000 persones directament i a 25.000 indirectament, segons els sindicats. La concentració ha comptat amb la presència de la consellera d'Empresa i Coneixement, Àngels Chacón, que s'ha mostrat preocupada pels inicis que apunten al tancament de les instal·lacions. Preguntada per si les administracions han reaccionat tard,  ha defensat que "ningú pot dir" que l'executiu català no ha donat el 100% per assegurar la continuïtat de l'empresa. "La Generalitat ha estat on havia d'estar", ha afegit. "No tirarem la tovallola, seguirem defensant que les plantes de Nissan a Catalunya són competitives", ha afirmat abans d'asseverar que el Govern defensarà "fins a l'últim moment" la viabilitat de la producció. La titular d'Empresa i Coneixement ha exigit a l'empresa que sigui "clara" per respecte als treballadors catalans i ha recordat el pla de competitivitat que van presentar conjuntament la Generalitat i l'Estat amb inversions per mirar d'atreure nous models a la fàbrica encara no té resposta. Després d'anys de disminució de la producció, Zona Franca s'ha quedat amb tres vehicles: eNV200, Nissan Navara i Renault Alaskan.  També han participat en l'acció reivindicativa a Barcelona el secretari d'Empresa i Competitivitat del Govern, Joaquim Ferrer, i el primer tinent d'alcaldia de l'Ajuntament de Barcelona, Jaume Collboni. En la concentració,  que ha durat una hora, els sindicats han alertat del perill que desenes de milers de persones es quedin fora del mercat laboral si finalment la decisió de la marca nipona és abandonar Catalunya i han denunciat un "mutisme total" per part de la companyia. El president del comitè d'empresa, Juan Carlos Vicente, ha assegurat que continuaran mobilitzant-se fins que es garanteixi la continuïtat de tots els llocs de treball. La plantilla vol enviar un missatge "clar" d'unitat amb les administracions per salvar l'activitat industrial, ha dit Miguel Ruiz, delegat d'USOC i membre del comitè d'empresa. "Hem d'intentar que Nissan entengui que abandonar les activitats industrials a Catalunya no li convé", ha afegit. El govern espanyol va xifrar aquest dilluns en 1.000 milions d'euros el cost per l'empresa de tancar la planta barcelonina. S'espera que l'automobilística expliqui el pla estratègic a mitjà termini el 28 de maig, durant la presentació dels resultats un cop acabat l'any fiscal. Al llarg de les últimes setmanes, informacions de la premsa japonesa han afirmat que Nissan tenia la intenció de tancar la seva fàbrica a Barcelona i traslladar la producció a plantes de Renault. Segons apunten aquestes filtracions, l'aliança Renault-Nissan-Mitsubishi es veu obligada a reorganitzar-se i aprofitarà la crisi de la covid-19 per a reduir la presència a Europa i replegar-se al Japó, la Xina i als Estats Units. Abans de l'aturada provocada per l'epidèmia, la fàbrica de la Zona Franca produïa al 30% de la seva capacitat. Durant l'últim trimestre, l'empresa va comunicar la pèrdua d'un model, la pick-up X Class de Mercedes, i la reducció de la producció de la furgoneta e-NV200. La direcció europea va assegurar que l'informe sobre la viabilitat de l'empresa no es faria públic abans de l'estiu. Mentrestant, els treballadors van iniciar un seguit de protestes per reclamar nous models que permetessin salvar la planta i que van quedar aturades per la pandèmia. Nissan va reiniciar l'activitat a la Zona Franca el 4 de maig per poder acabar una comanda de més de 1.000 pick-ups que havia d'enviar a finals de maig. Dos dies més tard es va haver de paralitzar la producció per problemes de subministrament causats per la vaga indefinida de treballadors, que s'ha concentrat al centre d'estampació de Montcada i Reixac.

Summary: Els treballadors en vaga de Nissan es concentren a Barcelona per pressionar perquè la multinacional es quedi a Catalunya


Els museus de la Dinosfera de Coll de Nargó i el Museu de la Conca Dellà han programat una quinzena d'activitats als dos centres sota el títol d'Un estiu "dinosàuric". Els dos centres, que treballen conjuntament, ofereixen un extens programa d'activitats familiars per donar a conèixer l'extraordinari patrimoni paleontològic del Pirineu pel que fa a restes de dinosaures. Entre les activitats programades destaquen les visites nocturnes per a infants als dos centres, la creació de un graffiti a la façana de la Dinosfera o la restauració de peces als museus per tal que els visitants vegin com és la feina de restauració. El director de la Dinosfera, Àngel Galobart, ha senyalat que "a part de les visites guiades que es fan tot l'any, hem volgut programar activitats diferents, com les visites nocturnes o nits de contes per adults". Els visitants que aquest estiu s'acostin als museus de la Dinosfera o la Conca Dellà tindran la possibilitat de veure en directe com es restaura alguna de les peces que després estarà al museu, un os de dinosaure o alguns dels ous. Galobart ha manifestat que "la voluntat és que la gent vegi peces reals i que no tingui por de tocar un os o un ou". En aquest sentit ha apuntat que "volem que vegin tota la feina de recerca i de preparació que hi ha darrere d'un museu". La restauradora que passarà dos mesos a la Dinosfera, Irina González, ha explicat que mostra a la gent la seva tasca sobre diferents ossos i ous que s'han trobat al jaciment de Coll de Nargó. González ha dit que "estarem restaurant ossos de dinosaure d'entre fa 60 i 70 milions d'anys que són els últims d'Europa" Una altra de les activitats que criden més l'atenció al visitant de la Dinosfera és l'elaboració d'un graffiti a una de les parets de la façana. L'artista urbà, Werens, ha fet una creació artística relacionada amb el món dels dinosaures. Galobart ha apuntat que "amb el graffiti li donem color a aquest edifici gris, que és molt funcional, però li faltava un toc de color". Les activitats de divulgació d'ambdós centres coincideixen amb la temporada que els paleontòlegs del grup de recerca del Mesozoic de l'Institut Català de Paleontologia Miquel Crusafont (ICP) excaven en diferents punts del territori. Enguany està previst excavar a Els Nerets (Tremp), a Orcau (Isona), i a la Planta del Mestre (Abella de la Conca).

Summary: Un estiu "dinosàuric" amb una quinzena d'activitats a la Dinosfera i al Museu de la Conca Dellà


El nombre de víctimes per coronavirus a la residència d'avis de Capellades ja s'eleva a 12. A les sis víctimes que ja es van fer públiques dijous de la setmana passada, ara se n'hi sumen sis més que s'haurien produït en els darrers dies. Així ho han confirmat a l'ACN fonts de la Fundació Consorts Guasch, que és qui gestiona la residència de la localitat anoienca amb capacitat per a 83 persones. Davant del possible contagi a altres usuaris s'ha habilitat la primera planta per confinar-los i és allà on s'està realitzant un control mèdic intensiu. Del control se n'està fent càrrec el personal mèdic del CAP de Capellades, conjuntament amb la infermera del centre.

Summary: El nombre de víctimes per coronavirus a la residència de Capellades s'eleva a 12


El grup municipal d'ERC-Avancem no assistirà a cap de les invitacions rebudes per part del Departament de Protocol de la Paeria fins que l'alcalde Àngel Ros ''no es posicioni al costat de la ciutadania, de la democràcia i la llibertat''. Carles Vega, president del grup, diu que no considera oportú participar en actes protocol·laris mentre continuï la repressió al poble de Catalunya, l'empresonament de seu Govern legítim i dels dirigents cívics i la politització de la justícia''. Els republicans ja no han volgut assistir aquest mateix dijous a la signatura de convenis de col·laboració entre la Paeria i la UdL, tot i que hi van donar suport, perquè ''no volem fer costat a persones que defensen l'ús de la força i la repressió per acabar amb les idees polítiques, anul·lant la voluntat de tot un poble'', afirma Vega. L'edil republicà ha assegurat que troba a faltar aquell Àngel Ros que defensava el catalanisme i el dret a decidir, però que espera que aquest torni aviat. ''No el veig participar en cap acte a favor de la llibertat (però si dels qui demanen empresonar Puigdemont), ni pronunciar-se sobre cap de les manifestacions que dia a dia estan succeint a la ciutat de Lleida i que mobilitzen milers de lleidatans; ni pronunciar-se tampoc contra l'empresonament de Govern, cosa que ell mateix va dir dissimuladament que lamentava''. Per Vega, sembla que l'alcalde Ros hagi ''desaparegut'' i assenyala que ara només el veu ''entre bambolines''.

Summary: ERC declina qualsevol invitació protocol·lària de la Paeria


Els ajuntaments de Manresa, Navàs i Artés s'han unit per posar en marxa un servei d'assessorament per a la pagesia local. La iniciativa, que arrencarà al setembre, busca facilitar al pagès que ho sol·liciti les eines escaients per millorar el seu negoci. Així, entre els serveis que els hi oferiran hi ha des de com millorar la comercialització del producte a quines ajudes econòmiques poden demanar. La intenció, han explicat des dels tres municipis, és que el servei creixi i es pugui anar implantant durant el 2020 a altres municipis de la comarca i de la Catalunya Central.

Summary: Manresa, Navàs i Artés s'alien per acompanyar la pagesia local


La unitat I de la central nuclear d'Ascó (Ribera d'Ebre) es va reconnectar aquest diumenge a tres quarts menys cinc de tres de la matinada a la xarxa elèctrica després de finalitzar els treballs de la vint-i-quatrena recàrrega de combustible. L'operació ha permès renovar 64 dels 157 elements combustibles del nucli del reactor. En total, l'aturada ha permès executar 11.000 ordres de treball, la majoria de les quals corresponen a tasques de manteniment preventiu de la instal·lació i inspeccions d'equips i sistemes. Per executar tot el pla, les empreses que presten servei en la parada han aportat més d'un miler de treballadors.  Entre els treballs efectuats, segons ha subratllat l'Associació Nuclear Ascó-Vandellòs II (ANAV), que gestiona el complex atòmic, destaca la inspecció dels generadors de vapor mitjançant corrents induïdes; la substitució de dos motors del generador dièsel A; la revisió de les turbines de baixa pressió; la inspecció dels fonts del vas del reactor amb un equip especialitzat; així com la posada en servei d'un nou sistema de control digital del reactor. També s'han efectuat modificacions de disseny dins del projecte de Reforç de la Seguretat, com el nou sistema de recombinadors passius autocatalítics d'hidrogen i una part de la corresponent al sistema de ventejament filtrat de la mateixa. Els gestors de la nuclear han destacat que el personal que s'ha sumat als treballs de recàrrega ha rebut una formació específica i ajustada a les activitats previstes.

Summary: La unitat I de la central nuclear d'Ascó es reconnecta a la xarxa després de finalitzar la recàrrega de combustible


El president del PDeCAT, David Bonvehí, ha assegurat aquest dissabte que si no és possible una llista unitària de l'independentisme català a les eleccions europees "tenen altres opcions també guanyadores", en relació al PNB. Durant el consell nacional del partit a l'Hospitalet de Llobregat, ha assegurat que el PDeCAT es presentarà a les europees i que tindran representació "amb totes les conseqüències". Bonvehí ha fet una crida a impulsar una llista entre tots els partits independentistes i nacionalistes de l'Estat però ha apostat per "continuar" amb el PNB en considerar que "són conscients" de la situació del país i del PDeCAT. "Que ningú dubti de les aliances que hem tingut a nivell estatal i europeu, però la decisió l'hem de prendre amb tots els associats", ha sostingut. (S'ha afegit informació sobre l'aprovació del reglament del PDeCAT a les eleccions europees) Així doncs, Bonvehí ha recordat que la "fórmula final" per concórrer a les eleccions europees la decidirà la militància i el consell nacional. Això, si ha reivindicat la necessitat d'explicar-se a Europa i per això s'ha emplaçat a trobar "la millor fórmula". El president del Partit Demòcrata ha iniciat la intervenció oberta a la premsa tenint un record pels polítics presos a qui ha definit com uns "autèntics herois del país". Així, ha assegurat que el judici que afronten és un "autèntic escàndol" i "inhumà". "No s'ha respectat allò que haurien de respectar els procediments judicials", ha expressat. També ha apostat perquè des de la formació es reivindiqui la vulneració de drets fonamentals que "han patit els 9 polítics processats". De fet, ha presentat el PDeCAT com un "altaveu per amplificar el que vagi succeint". Bonvehí ha alertat a la resta de demòcrates i a persones de l'estat que "el que passa als independentistes també els pot passar a ells".  "Un dia farem un referèndum" Bonheví ha enviat un missatge a l'Estat i ha recordat que el PDeCAT vol "conquerir la llibertat i aconseguir que es faci un referèndum sobre la independència sense tot el que ha passat fins ara". "Un dia farem un referèndum, el guanyarem i mai més serà considerat un delicte", ha exclamat. Pel que fa als pressupostos generals de l'Estat, el líder de la formació ha mantingut el no als comptes i ha reiterat que la condició per donar-hi suport és que el govern espanyol "accepti" una taula de partits amb "independents" que gestionin el conflicte amb Catalunya. "Si Sánchez vol els pressupostos que creï una taula de diàleg sobre el dret a l'autodeterminació i la situació política", ha detallat. Aproven el reglament del PDeCAT per les eleccions europees  Precisament, el consell nacional ha aprovat per unanimitat una proposta de reglament per a l'elecció dels candidats a les eleccions europees. El document preveu l'elecció en primàries obertes i l'existència de candidats independents. En concret, marca que puguin ser candidats persones que no siguin associades del Partit Demòcrata o no disposin de l'antiguitat de 6 mesos, que es requereix en la resta de casos, sempre que siguin proposades per la direcció executiva nacional.  Per formalitzar la candidatura els associats hauran de tenir una antiguitat mínima de sis mesos i presentar un mínim de 100 avals. En canvi, els independents proposats per la direcció executiva, hauran de presentar-ne 150.  El reglament també marca que en cas que el PDeCAT concorri a les eleccions al Parlament Europeu integrat dins d'una coalició electoral de partits polítics, el número de llocs que correspongui al PDeCAT dins de la candidatura vindrà determinat pels pactes electorals entre els partits de la coalició. "Un fet que pot comportar l'alteració de l'ordre i número de candidats del PDeCAT", preveu el reglament.

Summary: ACTUALIZACIÓ:El PDeCAT insisteix en una llista unitària per les eleccions europees i manté l'aposta per l'aliança amb el PNB


Una vintena d'activistes de Greenpeace han pintat aquest dimecres a la matinada un sol gegantesc, de 50 metres de diàmetre, a la Plaça Francesc Macià de Barcelona coincidint amb el solstici d'estiu. La iniciativa també s'ha dut a terme per donar suport a les energies renovables i reivindicar la fi de l'impost al sol, així com que la ciutadania pugui accedir a les energies netes. Els activistes han utilitzat més de 2.000 litres de pintura ecològica per traçar el sol que ha envoltat la plaça i amb uns rajos que s'han estès a les diferents vies d'accés a la plaça. Amb aquesta protesta, l'organització ecologista també ha protestat conta la "falta de responsabilitat" del govern espanyol per complir amb els Acords de París.  (Aquesta noticia actualitza l'anterior amb el mateix titular afegint informació de l'Ajuntament de Barcelona i les opinions d'alguns grups municipals) Greenpeace va realitzar una activitat similar a la plaça de l'Arc del Triomf de la capital francesa l'any 2015 durant la celebració del Cim del Clima per recordar que l'energia neta és un dret. Aquesta acció estava autoritzada per l'Ajuntament de Barcelona. La Guàrdia Urbana s'hi ha desplaçat per evitar majors afectacions al trànsit. El cost de la neteja va a càrrec de Greenpeace.  Alguns regidors del Grup Demòcrata i de Cs han demanat explicacions sobre això via Twitter. "Que s'hagi fet servir 2.000 litres de pintura ecològica no justifica l'acció. Caldrà aplicar les ordenances. Suposo Ada Colau ho te clar", ha dit la regidora Sònia Recasens. "Aquesta nit Greenpeace ha pintat Barcelona. Ni rastre de la Guàrdia Urbana per impedir-ho. La neteja qui la paga?", ha preguntat la líder de Cs, Carina Mejías.

Summary: ACTUALIZACIÓ:Apareix un sol gegantesc pintat a l'asfalt de la Plaça Francesc Macià per reivindicar les energies renovables


Diversos experts consideren que la futura normativa europea sobre protecció de dades personals, que podria entrar en vigor el 2018 no millorarà massa l'actual normativa estatal i catalana. Segons alguns advocats, l'estat espanyol és pioner en la protecció de dades, que es consideren un dret fonamental de cada individu, i per això la normativa europea no suposarà cap salt important endavant llevat d'alguns punts concrets i relativament poc importants. No obstant això, han alertat dels riscos cada cop majors que hi haurà per a la bona protecció de les nostres dades personals allotjades en servidors informàtics i 'núvols', l'internet de les coses o el 'big data'. El Col·legi de l'Advocacia de Barcelona ha celebrat aquest dimecres a la tarda una conferència titulada 'Ciberseguretat, ciberconfiança i privacitat en els nous entorns tecnològics com el 'cloud' i l'IoT', amb la presència d'advocats i experts en seguretat informàtica i protecció de dades. El principal repte és mantenir o millorar la protecció de dades personals mentre cada cop s'estenen a més dispositius i estan més interconnectades. Per això, reclamen reforçar els aspectes normatius i contractuals sobre privacitat a la xarxa. L'actual normativa europea sobre la matèria data del 1995, quan encara no estava tant desenvolupada la xarxa informàtica. Es preveu que el nou reglament, després de diversos anys amb esborranys, s'aprovi aquest any i entri en vigor el 2018, tot i que no creuen que tingui efectes retroactius. Serà vinculant per a tota la Unió Europea i té la intenció d'unificar la protecció de dades a tots els estats, però alhora obre la porta de nou al fet que els estats puguin legislar alguns punts d'aquesta matèria. Malgrat això, les fronteres territorials podran posar alguns impediments, però no seran grans obstacles, segons els experts. Si no hi ha nous canvis de darrera hora, una de les principals novetats serà que les empreses tinguin un delegat o responsable de protecció de dades, i també que deixarà de ser obligatori haver de declarar els fitxers de dades personals a l'agència o autoritat de protecció de dades. Això alleugerirà molta feina administrativa a aquestes agència i no anirà en detriment de la seguretat, segons els advocats.

Summary: Els experts vaticinen que la nova normativa europea de protecció de dades no millorarà gaire l'estatal


Els arqueòlegs han trobat més d'una trentena de restes òssies de soldats que van lluitar a la Guerra Civil enterrats a la fossa comuna del cementiri vell del Soleràs, a les Garrigues. Aquesta intervenció que va començar el passat 16 d'octubre està inclosa en el Pla de fosses 2017-2018 i serà la darrera que es fa, tot i que n'hi havia més de previstes, degut a la paralització d'aquest programa per l'aplicació de l'article 155. Així ho han assenyalat fonts del Departament d'Afers Exteriors que també han recordat que des de l'inici de Pla s'han localitzat 129 fosses noves arreu del país recuperat 101 individus dels bàndols republicà i nacional. L'arqueòloga que dirigeix l'excavació, Anna Camats, ha explicat que els soldats de la fossa del Soleràs provenen dels dos hospitals militars que hi havia a la població durant la Batalla de l'Ebre. Si bé de moment s'han trobat 35 individus, encara falten excavar més de 3 rases de manera que tot apunta que sortiran més de 100 cossos i aquesta es convertirà en la fossa més gran que s'ha obert fins ara.

Summary: Troben més d'una trentena de cadàvers de soldats de la Guerra Civil al cementiri vell del Soleràs


La Llotja de Mercolleida, responsable juntament amb la Llotja de Bellpuig del Mercat en origen estatal del sector cunícola (MonCun), ha emès un comunicat per defensar "la transparència" del seu sistema de fixació de preus del conill, després de les crítiques d'Unió de Pagesos en què el sindicat denunciava l'existència d'elements externs que interfereixen en els preus de les llotges agropecuàries. Des de Mercolleida han expressat el seu "total" rebuig al fet que l'organització agrària generalitzi les crítiques cap al conjunt de les llotges ja que "no respon a la feina real que fa cadascuna d'elles". Per això, Mercolleida lamenta que el sindicat agrari "no aclareixi ni l'origen ni les llotges que suposadament se sotmeten a aquestes pressions" i recorda que MonCun va néixer per donar resposta a la demanda del sector del conill.   Mercolleida ha remarcar que el naixement de MonCun respon a la demanda del sector cunícola d'un millor sistema de fixació de preus i que, durant els gairebé vuit mesos que porta fent aquesta tasca, "sempre ha actuat d'acord als seus principis de professionalitat i imparcialitat". Per això, la llotja agropecuària lleidatana rebutja del tot "una generalització de les crítiques a les llotges que no respon a la feina real que fa cadascuna d'elles".  Així mateix, Mercolleida ha reiterat el seu compromís "tant amb la producció com amb la indústria del sector, que actualment travessen una crisi molt important".

Summary: Mercolleida defensa la transparència dels preus del conill que es fan a llotja MonCun


Gas Natural Fenosa ha obtingut fins setembre un benefici net de 930 milions d'euros, amb una caiguda del 15% en relació amb el mateix període de l'any passat. Per a la companyia el resultat s'ha vist condicionat per un entorn macroeconòmic ''molt exigent'' i per la depreciació de les divises dels països sud-americans que ha suposat un impacte de 117 milions d'euros. L'ebitda (resultat abans d'impostos, amortització i despeses financeres) s'ha situat en 3.640 milions d'euros, el 6,8% menys. Si es té en compte la venda del 20% de la participació a GNL Quintero de Xile, acordada amb Enagas el 29 de juny, amb una plusvàlua de 50 milions d'euros, que es tancarà formalment la primera quinzena d'aquest novembre, la caiguda del benefici net hauria estat del 10,4%.

Summary: Gas Natural Fenosa guanya 930 milions d'euros fins setembre, el 15% menys que el mateix període de l'any passat


Un any després de la dissolució de Standstill, qui va ser el fundador del grup, Enric Montefusco, ha presentat en primícia aquest divendres al Mercat de Música Viva de Vic (MMVV) les cançons del seu primer disc en solitari, 'Meridiana'. El títol fa referencia a l'avinguda on el músic barceloní va néixer i créixer. El nou treball consta d'onze cançons amb un marcat contingut social que es publicaran el proper 14 d'octubre i que Montefusco ha preestrenat a Vic. Acompanyat a l'escenari per Pere Jou, Ramon Rabinad i Aleix Puig, l'artista ha presentat les noves cançons al Teatre Atlàntida amb un públic entregat. El disc l'ha editat el seu propi segell, Buena Suerte, i la distribució anirà a càrrec de Sony. Amb onze cançons escrites, gravades i produïdes per ell mateix, el nou àlbum de Montefusco es caracteritza per la seva fidelitat a la concepció de la música com a catarsi. El primer treball en solitari de qui va ser líder de Standstill també és ple d'intensitat, emoció biogràfica i contingut social. Algunes de les cançons que ha pogut escoltar en primícia el públic de Vic són 'Todo para todos', 'Meridiana', 'Flauta Man' o 'Buenas Noches'.  Segons va fer públic el mateix cantant a través de les xarxes socials, el nou disc "no és tant una narració biogràfica, sinó un retrat cultural i social d'allò que vaig rebre, d'allò que rebem, un retrat de classe, de classe treballadora". "Allò polític i allò social sempre arriben a allò íntim i aquest és el punt més interessant per a mi. Des d'allà és des d'on necessito expressar-me, potser ara més que mai", va assegurar.  A banda de la preparació del seu primer disc en solitari, Montefusco també ha donat a conèixer aquest 2016 al seva faceta de director teatral. En la darrera edició del Festival Grec de Barcelona, l'artista barceloní va presentar 'Tata Mala', un espectacle basat en un text de al dramaturga Diana Bandini sobre la superació d'allò que ens fa mal i por. Una obra que recorre a la suma de llenguatges (text, música, dansa i pintura) i que pretenia connectar l'avantguarda amb el teatre popular.

Summary: Enric Montefusco debuta en solitari al Mercat de Música Viva de Vic amb 'Meridiana'


Borges Agricultural & Industrial Nuts ha tancat el primer trimestre del seu any fiscal (de l'1 de juny al 31 d'agost del 2017) amb una facturació de 45,4 milions d'euros. La companyia, però, ha registrat en aquest període 1,2 milions d'euros de pèrdues, en línia amb les previsions de la firma. I és que les collites de les finques de Borges no s'havien iniciat al 31 d'agost i, per tant, el negoci no incorpora els ingressos de la producció fins al mes de setembre. La companyia confia que en els propers mesos aquesta situació, derivada de l'aplicació sistemàtica d'un mètode de valoració d'existències, experimentarà una reversió que incidirà positivament en els resultats futurs. D'altra banda, Borges Agricultural & Industrial Nuts ha superat les 7.930 tones de fruits secs, incrementant en un 7,6% el volum comercialitzat en el primer trimestre de l'exercici anterior. També cal destacar que la firma ha aconseguit accelerar el seu pla de creixement després d'aconseguir, en només dos anys, el 46% dels objectius previst per a un període inicial de sis, tancant així contractes per al desenvolupament d'1.152,6 noves hectàrees de cultiu a l'estat espanyol i Portugal. Malgrat les perspectives de creixement, Borges Agricultural & Industrial Nuts ha registrat 1,2 milions d'euros de pèrdues entre l'1 de juny i el 31 d'agost del 2017, uns resultats ja previstos per la firma. Des la companyia ho atribueixen a la implantació del sistema FIFO. Per idèntic motiu, l'indicador EBITDA del primer semestre del 2017 ha obtingut 0,7 milions negatius, respecte al milió d'euros aconseguit en mateix període de l'any anterior. Des de Borges expliquen que el sistema FIFO, utilitzat per establir els costos dels productes davant una situació de mercat de disminució de preus, "provoca un desplaçament d'un potencial resultat positiu del trimestre cap als mesos següents, a causa de la incidència d'operacions de llarg termini tancades amb clients habituals que s'entremesclen amb les operacions a curt termini".  Més d'un miler de noves hectàrees de cultiu propi D'altra banda, Borges Agricultural & Industrial Nuts segueix consolidant-se com un dels líders del seu sector al món. En el primer trimestre de l'any fiscal, la companyia ha efectuat vendes en 47 països, que suposen unes exportacions del 59% sobre la seva facturació. Amb prop del 70% de l'import net de les seves vendes, les ametlles són el producte més comercialitzat per la firma a tot el món. Entre juny i agost, Borges ha comptat, de mitjana, amb una plantilla de 386 treballadors.  Borges Agricultural & Industrial Nuts és l'empresa especialista més diversificada del sector a Europa, que integra la producció de fruits secs en els seus propis camps –sobretot nous, festucs i ametlles-, el seu processament i industrialització i la comercialització de productes per a la indústria agroalimentària. És reconeguda mundialment per aplicar els més alts estàndards de qualitat alimentària i traçabilitat en tota la cadena productiva. En l'actualitat, la companyia està immersa en el seu projecte de sumar 2.500 noves hectàrees al cultiu d'ametllers, amb l'objectiu de captar tot el marge de la cadena de valor d'aquest producte. La firma ha tancat ja el 46% d'aquest pla, amb què dona per conclosa la primera fase del mateix, i gestiona 2.434,5 hectàrees. D'aquestes, 320 estan ubicades a Califòrnia; 941,9 hectàrees en el sud de Portugal i 1.172,6 hectàrees a l'estat espanyol, majoritàriament en a Extremadura i Andalusia. Borges compta amb clients en 54 països. Les accions de Borges Agricultural & Industrial Nuts, SA, cotitzen al Mercat Continu de les Borses de Madrid i de Barcelona des del 24 de juliol passat. El lideratge de la firma està basat en un concepte del negoci focalitzat en el client al que aporta valor afegit, combinat amb un compromís ineludible amb la qualitat i la innovació. En un mercat global aquestes eines equivalen a futur i garantia d'èxit.

Summary: Borges registra pèrdues d'1,2 MEUR durant el primer trimestre de l'exercici 2017, en el qual ha facturat 45,4 MEUR


Les entitats que van promoure la Iniciativa Legislativa Popular (ILP) sobre la llei d'emergència habitacional i pobresa energètica han reclamat aquest dimarts més "concreció" al Govern per afrontar la probable suspensió de dos articles importants per part del Tribunal Constitucional (TC). La PAH i l'Aliança contra la Pobresa Energètica volen que s'implantin mesures ràpidament i s'apliqui la Llei de l'Habitatge de Catalunya del 2007 que ja preveia sancions de fins a 900.000 euros als bancs que mantinguessin pisos buits. "Més que grans cimeres i declaracions, volem accions", ha dit Carlos Macías, portaveu de la PAH, després de la reunió al Palau de la Generalitat amb el Govern, els partits i els ajuntaments.

Summary: Els promotors de llei d'emergència habitacional reclamen més concreció al Govern després de ser recorreguda al TC


Un total de 207 persones van ser atestes pel servei d'acollida i atenció social de Càritas Anoia-Alta Segarra el 2018, un 13% més que l'any anterior. Així es desprèn de la memòria de l'entitat. Càritas alerta de que, a més, un 27,53% d'elles fa més de cinc anys que estan sent ateses en aquest mateix servei. Pel que fa als nous casos, l'entitat ha percebut un increment d'usuaris provinents de països Àrabs i de Sud-amèrica, molts dels quals han arribat amb un visat turista. Això comporta, indiquen, que més d'una tercera part es troben en una situació administrativa irregular. La memòria posa de manifest la manca d'ingressos, total o per sota del llindar de la pobresa, en una gran majoria de participants i famílies que acudeixen al servei d'acollida i atenció social de Càritas. Les dades mostren un augment en el nombre d'usuaris que ocupen pisos de manera il·legal, que ha passat d'11 el 2007 a 23 el 2008; o bé que es troben acollits per altres famílies, que eren 23 el 2017 i 37 el passat. Aquest fet, indiquen des de l'entitat, ha obligat a incrementar un 43% el pressupost econòmic destinat a ajudes de lloguer i entrada de pisos. Una altra dada a destacar és l'augment de despesa en concepte d'alimentació, destinada a donar una resposta alternativa al Banc de Queviures per totes aquelles persones que no disposen d'empadronament, o bé per ajudes puntuals a transeünts. Se n'han beneficiat un total de 168 persones. Càritas Anoia-Segarra ha destinat aquest 2018 el 98% dels seus ingressos, de prop de 300.000 euros, a projectes d'acció social. Una tercera part d'ells s'han destinat a les accions del servei d'atenció social i acompanyament. Creix el servei d'orientació laboral Pel que fa a la resta de serveis d'acció social que ofereix Càritas, en pràcticament tots s'ha produït un increment d'usuaris. És el cas del servei d'orientació laboral, que ha atès 120 persones, 16 més que el 2017. D'ells, 23 van acabar l'any amb feina.  Cal assenyalar, però, que dels usuaris atesos, 36 no tenien regularitzada la seva situació administrativa al país. De la resta de serveis també destaca l'augment de participants en projectes formatius de llengua catalana, que ha passat de 79 a 108. Pel que fa al perfil, destaca que el 76% dels participants eren d'origen del Magreb i que més de la meitat eren persones nouvingudes, arribades a Catalunya en el darrer any.

Summary: Els usuaris del servei d'acollida i atenció social de Càritas Anoia creixen un 13% el 2018


La portaveu del Govern, Meritxell Budó, veu el suplicatori contra Carles Puigdemont i Toni Comín com una "finestra d'oportunitat" per internacionalitzar i denunciar a l'Eurocambra la "regressió de drets" de l'Estat. En declaracions a la premsa des de Barberà de la Conca aquest dijous al migdia, la consellera ha opinat que la petició del Suprem al Parlament Europeu és una "mostra més" de la "repressió" contra l'independentisme: "No ens estranya la constant aplicació de la repressió en tots els àmbits", ha valorat. L'Eurocambra ha rebut aquest matí el suplicatori de les autoritats espanyoles contra els dos eurodiputats de JxCat. La mesa del Parlament Europeu ha remès el cas al comitè d'Afers Jurídics, que haurà d'analitzar ara la petició del Suprem i fer la proposta sobre l'aixecament o no de la immunitat dels dos eurodiputats de JxCat, per tal que la justícia belga pugui continuar tramitant l'euroordre.

Summary: Budó veu el suplicatori com una "finestra d'oportunitat" per internacionalitzar la "regressió de drets" de l'Estat


L’Associació de Municipis per la Independència (AMI) recorrerà la sentència “política” que anul·la l’adhesió de Reus a l’entitat sobiranista, segons ha pogut saber l’ACN. En concret es presentarà un recurs al Tribunal Superior de Justícia de Catalunya (TSJC) contra l’escrit del jutge del Contenciós Administratiu número 1 de Tarragona Guillermo Peral Fontova, que dóna la raó a l’entitat Societat Civil Catalana i als quatre regidors de C’s a l’Ajuntament de Reus contra l’acord de ple on s’aprovava l’adhesió. Els serveis jurídics de l’AMI han considerat que es tracta d’una sentència “absolutament política, sense cap raonament jurídic”. Des de l’AMI no s’entén que un jutge d’un Contenciós Administratiu sentenciï que la defensa de la independència de Catalunya és “inconstitucional” ni que qüestioni la legalitat de l’entitat “sense tenir-ne cap competència”. L’entitat apunta que el jutge Peral Fontova ha sentenciat en altres contenciosos presentats per l’Advocacia de l’Estat espanyol contra el pagament de quotes de l’AMI (els casos del Consell Comarcal de la Ribera d’Ebre i els ajuntaments de la Sènia i la Nou de Gaià) “en contra del criteri” de 13 jutges diferents d’altres Contenciosos Administratius de Barcelona i Girona. Com al cas de Reus, l’AMI ha presentat recurs al TSJC en contra d’aquestes tres sentències. L’AMI confia que el TSJC atendrà l’argumentació jurídica contra la demanda i contra la sentència, com, segons indica, ha fet en altres denúncies contra ens locals relacionades amb el sobiranisme municipalista. Segons dades de l’entitat, fins ara el TSJC ha dictat 22 sentències fermes contra les denúncies presentades per la Delegació del Govern en el període que l’encapçalava María de los Llanos de Luna Tobarra. Des de l’entitat independentista es recorda que aquesta associació està legalment constituïda i inclosa al registre d’entitats i s’opina que “no és casualitat” que la sentència sobre l'Ajuntament Reus hagi coincidit en el temps amb “altres casos semblants” contra entitats sobiranistes com l’ANC i Òmnium Cultural amb “l’únic objectiu de posar pals a la rodes” a la defensa de la independència de Catalunya i la celebració del referèndum d’autodeterminació.

Summary: L’AMI recorrerà la sentència “política” que anul·la l’adhesió de Reus a l’associació


L'Ajuntament de Barcelona ha aprovat la convocatòria de subvencions per a justícia global i cooperació internacional per aquest 2017. En concret s'hi destinaran 6,62 milions d'euros (l'any passat va ascendir a 6,61 MEUR). Segons un comunicat de l'ajuntament, aquesta xifra representa un 65% del pressupost total de la Direcció de Justícia Global i Cooperació Internacional- que ascendeix a 10, 5 MEUR- i que permetrà al govern municipal complir el compromís de destinar el 0,7% dels ingressos propis per a la cooperació. D'aquests 6,62 MEUR de la convocatòria de subvencions, 4,82 aniran a càrrec del pressupost del 2017 i 1,8 a càrrec del 2018. La convocatòria preveu 10 modalitats de projectes, agrupades en tres programes: Cooperació per a la Justícia Global (2,82 MEUR), Cooperació per a la Justícia Global a Ciutats Específiques (1,925 MEUR), centrada a reforçar els governs locals de les ciutats sòcies en el desplegament de les polítiques municipals, i Educació per a la Justícia Global (1,875 MEUR). A més, es consoliden dues modalitats introduïdes en la convocatòria anterior: la coherència de polítiques per al desenvolupament i la responsabilitat exterior, que es dota amb 350.000 EUR, i l'educació i incidència sobre la crisi de refugiats, fluxos migratoris i desplaçaments forçats i les causes que els originen, amb una dotació de 450.000 euros.

Summary: L'Ajuntament de Barcelona manté el 0,7% del pressupost municipal per a la cooperació internacional


L'alcaldessa de Barcelona, Ada Colau, ha enviat una carta a la jutgessa degana de Barcelona, Mercè Caso, avisant que l'Ajuntament seguirà fent servir "totes les eines al seu abast" per evitar els desnonaments. Colau ha defensat la tasca del Servei d'Intervenció i Mediació davant Situacions de Pèrdua d'Habitatge i/o Ocupacions (SIPHO), després que el TSJC alertés que estava impedint execucions judicials. L'alcaldessa ha denunciat que en els últims mesos s'estan portant a terme dues "males praxis que vulneren els compromisos internacionals en matèria de drets humans", els desnonaments amb data oberta i "l'excessiu desplegament" dels antiavalots dels Mossos d'Esquadra. "Com a alcaldessa continuaré defensant la necessitat i l'encomiable tasca que fan els equips municipals de prevenció i acompanyament de les famílies en risc de perdre el seu habitatge", ha remarcat Colau en la seva carta, on remarca que el SIPHO es va posar en marxa a finals del 2015, i en aquest temps ha acompanyat 10.128 famílies en situació de vulnerabilitat en procés de pèrdua del seu habitatge. A més, els Serveis Socials han cobert 6.700 ajuts econòmics en aquesta matèria i s'han tramitat més d'11.000 expedients d'ajudes de caire preventiu.  El SIPHO, ha continuat, té com a principal objectiu evitar desnonaments a través de la medicació amb la propietat, així com garantir l'acompanyament de les famílies durant tot el procés. Així, s'ofereixen ajuts al pagament del lloguer. A més, si la propietat cedeix el pis a la Borsa d'Habitatges de Lloguer, es poden cobrir deutes de fins a 6.000 euros i facilitar ajudes a la rehabilitació de fins a 20.000 euros. Colau ha aprofitat per denunciar que els desnonaments oberts han passat de vuit durant el 2017 a 55 l'any 2018, afectant 193 persones i 82 menors. La regidora d'Habitatge, Lucía Martín, ha considerat un "absolut despropòsit i un sense sentit" que des d'alguns sectors dels màxims òrgans judicials es qüestioni l'Ajuntament per un servei d'aquest tipus "i no es digui res de pràctiques absolutament il·legítimes, com són els desnonaments oberts o els dispositius policials absolutament despropcionats". Martín també ha indicat que la carta del TSJC no ha tingut cap efecte en l'actuació del SIPHO, que ha continuat funcionant com sempre.

Summary: Colau replica al TSJC que l'Ajuntament seguirà fent servir totes les eines al seu abast per evitar desnonaments


El fiscal ha demanat al jutjat que obri judici contra els pares del nen trobat mort en pis de Girona el 5 de gener passat. La fiscalia creu que hi ha indicis per acusar-los d'un delicte d'homicidi per imprudència greu perquè no el van portar al metge ni li van donar cap tipus d'assistència tot i "l'empitjorament progressiu i perillós" de la seva salut. El nen, que tenia 8 anys quan va morir, patia un asma crònic que s'havia agreujat entre finals de novembre i principis de desembre del 2015. Segons el fiscal Enrique Barata, els forenses han conclòs que durant setmanes va tenir símptomes evidents que feien necessari dur-lo a l'hospital, com dificultat per respirar, sibilàncies, opressió toràcica o somnolència. Tot i això, els pares es van limitar a automedicar-lo. Quan el petit va morir, el matrimoni i els seus altres dos fills van conviure amb el cadàver.

Summary: El fiscal demana jutjar per homicidi imprudent els pares del nen trobat mort en un pis de Girona


Un home de 49 anys ha resultat ferit per arma de foc en un atracament al seu domicili a Albinyana (Baix Penedès). Els fets han passat al voltant de les quatre de la matinada d'aquest dijous, segons han confirmat fonts policials, quan la víctima ha estat sorpresa per un o varis atracadors, que haurien fugit del lloc dels fets després de disparar. L'Àrea d'Investigació Criminal de la Regió Policial del Camp de Tarragona s'ha fet càrrec de la investigació i està recollint proves per determinar l'autor o autors de l'atracament, alhora que està pendent de poder parlar amb la víctima. L'home ferit està ingressat a l'Hospital del Vendrell.

Summary: Un veí d'Albinyana resulta ferit de bala durant un atracament al seu domicili


La CUP ha reclamat aquest dimarts al Govern "gestos inequívocs" de desobediència, de resposta a l'emergència social i de compliment del full de ruta independentista. I és que "la millor resposta als embats de l'Estat" és donar "credibilitat" als acords presos, en paraules del diputat Joan Garriga. La consellera de Presidència, Neus Munté, ha demanat als cupaires que confiïn en l'executiu, que té la "plena voluntat" d'executar "fil per randa" les agendes social i nacional marcades. Per la seva part, Garriga ha advertit que "l'excepcionalitat [de la legislatura] no entén de xantatges ni de polítiques autonomistes o que ofeguen les classes populars". Per això, des de la CUP no pretenen "apuntalar" cap govern sinó "frenar" l'ofensiva estatal.

Summary: La CUP reclama al Govern "gestos inequívocs" del compliment del full de ruta i es nega a acceptar "xantatges"


En l'escena final de la famosa obra d' Henrik Ibsen 'Casa de nines', del 1879, la protagonista, Nora Helmer, pren la decisió de tancar la porta de la seva vida anterior, deixar el marit i els fills i començar una vida en solitari. Ara, 20 anys després, algú truca a la mateixa porta: la Nora ha tornat. Així arrenca 'Casa de nines, 20 anys després', l'adaptació a la llengua catalana de l’èxit internacional 'A doll’s house, part II', de l'escriptor nord-americà Lucas Hnath, a partir del clàssic d'Henrik Ibsen. Un text dirigit per Sílvia Munti interpretar pels actors Emma Vilarasau, Ramon Madaula, Isabel Rocatti i Júlia Truyol. Munt ha explicat que el muntatge reflexiona sobre la llibertat tant de dones com d'homes. L'obra s'estrenarà oficialment el 3 de juliol (les primeres funcions són el 25 de juny) al Teatre Romea en el marc del Grec Festival de Barcelona. Aquesta coproducció del Grec, el Romea i Verteatro es podrà veure fins al 4 d'agost. Munt ha destacat que Lucas Hnath va fer un treball genial amb la segona part de 'Casa de nines', i col·loca en aquest espectacle alguns dels personatges 20 anys després per "explicar-se les raons de perquè una dona necessita trobar la seva llibertat". Segons la directora, "això ho escriu un home que no arriba als 50 i jo com a dona, penso que s'ha guanyat perquè es posa dins de la psicologia de la dona".  Munt ha destacat que la protagonista és "absolutament polièdrica" que té una gran quantitat de virtuts i defectes, però sobre tot, ha afegit, "té la valentia de trobar-se a si mateix i trobar la seva pròpia veu". A la vegada, ella fa trobar la seva pròpia veu als altres personatges.  La directora ha ressaltat que l'obra més que de feminisme tracta sobre la llibertat global de la dona i l'home. "L'home també necessita aquesta llibertat", ha assenyala Munt, qui ha apuntat que els homes també s'han de desprendre de tota "una educació ancestral que els fa sentir i actuar d'una manera i se n'adonen que era totalment imposat i això pot ser també una falta de llibertat". Ha assegurat que la paraula clau de l'espectacle és la llibertat dels éssers humans, tant de dones com d'homes.   Munt ha assenyalat que el repte era sobre tot el treball dels actors i per això treballen dins pràcticament d'un ring, amb "una escenografia molt essencial", en el qual els actors "combaten dins d'aquesta espècie de cercle quadrat en el qual s'han d'entendre i escoltar".  Emma Vilarasau L'actriu Emma Vilarasau ha admès que està molt feliç d'interpretar el personatge de la Nora Helmer. "Nora és una dona petita o fràgil o vulnerable que lluita i lluita i lluita i que a vegades s'equivoca molt però que no defalleix, és dels personatges que acabes estimant molt com actriu", ha ressaltat.   Record per Carles Canut  Munt ha assenyalat que dirigir l'obra és un "regal meravellós" i ha recordat que la trucada primera que va rebre en relació a l'espectacle li va fer Carles Canut qui li va recomanar llegir aquesta obra.

Summary: Sílvia Munt reflexiona sobre la llibertat tant de dones com d'homes a 'Casa de nines, 20 anys després'


Els Bombers de la Generalitat hi treballen amb dues dotacions ACN Mont-roig del Camp.-La caiguda de diversos arbres pel temporal de pluja i vent obliga a tallar l'N-340 dins el terme de Mont-roig del Camp (Baix Camp), segons ha informat el Servei Català de Trànsit (SCT). L'avís de la incidència s'ha rebut a les 16.36 hores d'aquest dilluns al quilòmetre 1.134 de l'N-340, entre Miami Platja i la urbanització els Pins de Miramar. Dues dotacions dels Bombers de la Generalitat s'han desplaçat fins al lloc i han comprovat que els arbres no havien atrapat cap vehicle. Mentre es retiren els obstacles, la via està totalment tallada a la circulació en ambdós sentits a la zona i es fan desviaments senyalitzats.

Summary: Tallada l'N-340 a Mont-roig del Camp per la caiguda d'arbres


La diputada electa de Catalunya en Comú-Podem (CatECP) Elisenda Alamany ha demanat "buscar fórmules per no tenir un president telemàtic", amb l'objectiu de formar govern i acabar amb l'aplicació del 155 com a "prioritat". Alamany demana a Junts per Catalunya i ERC per que busquin una alternativa per tenir una legislatura llarga: "No apostarem per una legislatura exprés. Ens poden agradar més o menys les majories escollides, però les ha escollit el poble de Catalunya", ha subratllat. En una entrevista a Catalunya Ràdio, la diputada electa ha assenyalat que "ningú no és imprescindible". "La prioritat ara és el país i no els balls de noms i de sigles", ha afegit.  Alamany també ha reivindicat que la seva formació política ha de ser "un agent polític que ha d'estar al carrer, al costat de les grans transformacions socials que estem vivint". Aquest dissabte la Coordinadora Nacional de Catalunya en Comú es reuneix a Barcelona per avaluar avaluar la campanya i els resultats electorals, així com també per abordar l’organització i el funcionament del seu grup parlamentari.

Summary: Alamany considera que no es pot tenir un "president telemàtic" si es vol acabar amb el 155


Creix la voluntat exportadora de les empreses de la Garrotxa. Durant el 2017 es van sol·licitar 2.154 certificats d'origen per vendre a països de fora la UE, un 6% més que l'any anterior (quan van ser-ne 2.032). Aquesta comarca es manté en la tercera posició en exportacions a la demarcació. El sector d'alimentació i begudes és el que més exporta i Àfrica i Amèrica són les principals destinacions de fora de la UE. Ho recull l'Observatori Econòmic, Social i Mediambiental de la Garrotxa que s'ha presentat aquest dijous. Entre altres dades positives, hi ha que la taxa d'atur a finals del 2017 es va situar en un 7,8% (4 punts per sota de la mitjana catalana) així com un increment del PIB del 4% el 2016. Una recuperació econòmica que de moment no s'ha traduït en millores salarials i contractuals segons han denunciat des del Consell Comarcal de la Garrotxa i l'Ajuntament d'Olot. I han destacat una dada, com és que del total de contractes nous que es van fer durant el 2017, el 84,7% van ser temporals, la mateixa proporció que el 2016.

Summary: Les empreses de la Garrotxa demanen un 6% més de certificats per exportar fora de la Unió Europea


El vicepresident d'Òmnium Cultural, Marcel Mauri, ha emplaçat el govern espanyol a "esmenar la injustícia comesa" amb l'1-O i abandonar la "via de la repressió" reconeixent el dret a l'autodeterminació i aprovant una amnistia. "O amnistia o amnistia", ha apuntat Mauri. Durant l'acte d'Òmnium de la Diada, Mauri ha pressionat així el govern espanyol perquè repengui el diàleg amb Catalunya i els ha recordat que "ells són responsables de la situació" política. Des d'Òmnium han dit que si la voluntat de solucionar el conflicte és "real" calen solucions que "aplaquin" la injustícia comesa que "abraci tots els ciutadans injustament represaliats". "Mentre hi hagi perseguits, no hi haurà normalitat", ha dit Mauri. El número dos d'Òmnium ha fet un crida a la unitat política i ha dit que la resposta a sentències passades i a inhabilitacions futures ha de ser "col·lectiva". "Ens necessitem tots, més que mai", ha reclamat.  Mauri ha lamentat que el president d'Òmnium, Jordi Cuixart, porti més dies a la presó amb el govern espanyol liderat pel socialista Pedro Sánchez que amb el liderat pel PP. "D'ells en depèn aturar-ho o la història els condemnarà. Perquè els governs espanyols passen, però la lluita per la llibertat persisteix", ha apuntat.  Mauri ha apostat per una república catalana "on cap rei, on cap ni un dels poders de l’Estat, estiguin per sobre de ningú". "I no ens coneixen si es pensen que hi renunciarem. Ens hi juguem massa, ens ho juguem tot", ha advertit. 2.850 cadires Òmnium ha centrat l'acte de la Diada de l'Onze de Setembre en una reivindicació per a totes les persones "represaliades" per l'Estat per l'1-O des de 2017. Per fer-ho, han col·locat 2.850 cadires buides al centre del passeig de Lluís Companys de Barcelona. Cada cadira simbolitzava una persona "represaliada" i personalitats del món social, cultural i polític han col·locat cartell amb tota mena de noms. Des de Tamara Carrasco, Adrià Carrasco fins a Jordi Cuixart o Carles Puigdemont. Entre les personalitats que han col·locat els noms hi ha hagut el president de la Generalitat, Quim Torra; el president del Parlament, Roger Torrent, el vicepresident del Govern, Pere Aragonès i la consellera de Cultura, Àngels Ponsa.  També hi ha assistit el líder d'Unides Podem al Congrés, Jaume Asens, la presidenta de l'ANC, Elisenda Paluzie, o les parelles de diversos polítics presos per l'1-O.

Summary: Òmnium reivindica l'amnistia pels 2.850 "represaliats" per l'Estat des de 2017


Javier Cercas, flamant guanyador del Premi Planeta 2019, ha rebut aquest dijous a la nit el Premi de Periodisme Francisco Cerecedo a l'Hotel Palace de Madrid. L'encarregat de donar-li el guardó ha estat el rei Felip VI, que ha agraït el "coratge" i la "valentia" de l'escriptor per haver fugit "de l'equidistància entre l'estat de dret i els que pretenen destruir-lo". Cercas ha celebrat el discurs del monarca el 3-O. "Mentre un grup de polítics traïdors intentava imposar per les braves a la majoria un projecte minoritari, inequívocament antidemocràtic i profundament reaccionari, ens va dir als que estàvem a la banda de la legalitat democràtica que no estàvem sols", ha precisat. Alhora, ha definit el procés com un projecte "contra les llibertats" que busca "derogar l'Estatut i violar la Constitució".

Summary: Cercas agraeix al Rei el discurs del 3-O: "Als que erem a la banda de la legalitat ens va dir que no estàvem sols"


La formació ha detallat que ha fet aquesta proposta davant el "nou atac contra les decisions democràticament adoptades" per aquesta institució ACN Barcelona.-EH Bildu Nafarroa ha registrat aquest divendres al Parlament de Navarra una proposta de declaració institucional amb la qual vol que la cambra doni suport al Parlament de Catalunya i a la seva presidenta, Carme Forcadell, en el procés de desconnexió i independència. El partit ha explicat, en una nota, que ha fet la proposta davant el que considera "un nou atac contra les decisions democràtiques" preses per les institucions catalanes. En el text, Bildu ha lamentat que el Tribunal Constitucional espanyol suspengués l'aprovació de les conclusions sobre el procés constituent i iniciés un tràmit que podria concloure amb multes o amb l'obertura de la via penal contra Forcadell, tal com li va reclamar el govern espanyol. Segons aquesta formació, "l'estat espanyol deixa clar que no té ni la intenció ni la voluntat d'abordar la qüestió mitjançant vies democràtiques com el diàleg i l'acord". Davant d'això, considera que "li correspon a la ciutadania de Catalunya i les seves institucions decidir què volen fer". La declaració institucional presentada per EH Bildu consta de tres punts. El primer mostra la seva solidaritat amb el Parlament de Catalunya i la seva presidenta, Carme Forcadell. El segon "reprova l'actitud antidemocràtica del govern del PP i la utilització del TC per als seus objectius polítics". I el darrer punt exigeix "el reconeixement del dret del poble català i les seves institucions a decidir el seu futur de manera lliure i democràtica, sense cap mena d'imposició ni ingerència".

Summary: Bildu registra al Parlament de Navarra una declaració de suport a la cambra catalana i a Forcadell


La dispersió territorial dels 27 municipis de l’Alt Penedès és un “factor determinant” en les dificultats d’integració que tenen les persones amb problemes de salut mental de la comarca. Ho constata un estudi encarregat per la Taula de Salut Mental i elaborat pel grup d’investigació PRISMA, adscrit a l’Institut de Recerca Sant Joan de Déu, amb el suport de la Diputació de Barcelona. Segons aquest anàlisi, un 20,5% dels habitants de l’Alt Penedès tenen o han tingut una malaltia de salut mental, xifra que se situa dins la mitjana de Catalunya. Amb tot, aquestes persones tenen un pitjor estat de salut i fan més ús dels serveis sanitaris que a la resta de comarques. Maria Rubio, coordinadora de PRISMA, ha senyalat que això es deu, en gran part, als problemes d’accés al món laboral, a la salut, a l’educació i a l’oci que tenen les persones que viuen fora de Vilafranca. Per això, l’estudi insta les administracions a millorar la mobilitat dins el territori i a fomentar més programes inclusius.

Summary: La dispersió territorial de l’Alt Penedès, factor clau en les dificultats d’integració de les persones amb malaltia mental


La Mesa ha demanat als lletrats del Parlament que estudiïn si com a institució pot demanar que el candidat a la investidura, Jordi Sànchez, pugui sortir de presó el proper dilluns 12 de març i assistir al plenari, segons han explicat fonts parlamentàries. Les mateixes fonts han indicat que la petició que es voldria fer aniria en la línia de la que aquest dimarts ha fet la defensa del Sànchez, que ha presentat dos escrits davant el Tribunal Suprem i el Constitucional demanant que sigui alliberat o bé que se li permeti sortir de la presó per assistir a la investidura. D'altra banda, no s'ha admès a tràmit la petició de comissió d'investigació de Cs sobre l'"espionatge polític" en considerar que no estava prou argumentat l'objecte de la mateixa i les condicions bàsiques del pla de treball. Així, la formació taronja haurà de tornar a presentar la sol·licitud més argumentada, tal i com es va concretar en el reglament resultant després de la darrera reforma.   D'altra banda, alguns dels portaveus han expressat el seu malestar per haver-se assabentat de la data del ple d'investidura primer a través de la notícia sobre els escrits de la defensa de Sánchez registrats i més tard perquè ho ha publicat la web.

Summary: Els lletrats del Parlament estudiaran si com a institució es pot demanar que Sànchez assisteixi al ple d'investidura


La virtual cap de llista del PSC al Congrés per al proper 26-J, Meritxell Batet, ha apostat aquest dijous, en una entrevista a TV3, perquè qui va intentar enfrontar-se a ella en primàries i va acabar retirant-se, l’exsenador Carles Martí, no formi part de la seva llista al Congrés. La socialista ha assegurat que “compta amb Carles Martí” per tornar a ser el candidat del PSC al Senat, malgrat que el 20-D ho va ser i no va aconseguir ser escollit. Per a Batet, l’exsenador “és un valor del PSC”, però tot i els intents de Martí de desplaçar alguns socialistes per intentar estar ell a la llista al Congrés, la candidata sembla que no aposta per aquesta via. Pel que fa a la resta de possibles noms a la papereta del Congrés, la socialista ha preferit no pronunciar-se. Amb tot, ha remarcat que les candidatures estan en mans de la Comissió de Llistes i del Consell Nacional de divendres i dissabte.  La confecció de les candidatures, però, no és només polèmica al PSC. En els darrers dies, el PSPV i Ximo Puig, president de la Generalitat Valenciana, han contradit la voluntat de la direcció del PSOE i han acceptat negociar una llista conjunta al Senat amb Compromís i Podem del País Valencià. Sobre aquesta qüestió, Batet ha refermat que decisions com aquesta han de tenir el vistiplau del Comitè Federal del PSOE, però ha recordat que el PSC va ser sempre favorable a pactes semblants al Senat i va impulsar l’Entesa Catalana, on els socialistes compartien llista amb ERC i ICV.  En aquest sentit, a més, Batet ha recordat que al 20-D hi va haver una proposta sobre la taula perquè totes les forces d’esquerres i federalistes catalanes concorreguessin juntes al Senat “i En Comú Podem no es va dignar ni a respondre. No va tenir cap interès”. És per això que la socialista creu que l’oferta feta ara per Podem a tot el PSOE “és tacticista i oportunista”.  Malgrat haver criticat Podem en diverses ocasions, Batet ha reconegut que si després del 26-J les forces d’esquerres sumessin majoria, consumar aquest pacte seria “prioritari” per als socialistes. Del que sí ha renegat, i molt, és d’un possible pacte amb el PP després de les eleccions. “No hi haurà cap pacte ni una gran coalició, ni amb un suport actiu ni amb una abstenció passiva”, ha sentenciat.  Margarita Robles, “un nom excel·lent” Mentre Batet estava a l’entrevista de TV3 s’ha donat a conèixer que la seva substituta a la llista del PSOE per Madrid, com a número dos de Pedro Sánchez, serà la jutge Margarita Robles. Batet ha assegurat que desconeixia l’elecció però s’ha congratulat que sigui ella. “Em sembla un nom excel·lent, una persona compromesa amb el servei públic, en el treball pel bé comú i una bona persona per incloure a les llistes i fer tasca parlamentària”, ha comentat.

Summary: Batet aposta perquè Carles Martí torni a ser el candidat del PSC al Senat


El 18 de gener hi ha prevista una reunió amb el director d'Ensenyament a Girona per tractar la qüestió ACN Girona.-L'escola 9d4t de Quart (Gironès) continua amb les mobilitzacions per reclamar al Departament d'Ensenyament que els permeti fer secundària al mateix centre. Després de gravar un 'flashmob' fa dues setmanes i iniciar una recollida de signatures, aquest divendres han repetit el 'flashmob' amb pares i alumnes davant l'edifici de la Generalitat a Girona. La portaveu de la plataforma, Eva M. Trias, ha recordat que 9d4t és una "escola lenta" on es respecten els ritmes de cada nen i que el que reclamen és aconseguir que els alumnes que ara fan sisè puguin continuar la secundària al mateix centre sense haver d'anar a l'institut de Vilablareix on se segueix el sistema educatiu tradicional. Des de l'Ajuntament i l'escola defensen que només caldria un nou barracó que servís d'aula i dos mestres més. El pròxim 18 de gener hi ha una reunió amb el director dels serveis territorials d'Ensenyament a Girona, Albert Bayot, per parlar-ne.  El 'flashmob' s'ha fet a dos quarts de dues de la tarda davant de l'edifici de la Generalitat a Girona al ritme d'una cançó de Bruno Mars i amb acrobàcies d'alguns estudiants. L'acte reivindicatiu ha comptat amb una setantena de persones, entre alumnes i familiars, i ha acabat amb una tela de grans dimensions de colors on deia "Volem 3-16". L'escola, que té 212 alumnes des de P-3 fins a 6è, té un model educatiu diferent basat en el moviment 'slow' on es respecta el ritme d'aprenentatge de cada alumne. No hi ha assignatures i es treballa per projectes i racons de forma molt més personalitzada. Eva Maria Trias, una de les portaveus de la Plataforma per a la Continuïtat al 9d4t, ha recordat que el que reclamen és poder acabar els estudis obligatoris en aquest mateix centre i poder fer-ho seguint aquest mètode. Actualment ja hi ha una altra escola al municipi que ofereix el mètode d'ensenyament tradicional per després cursar la secundària a l'institut de Vilablareix. "Nosaltres el que demanem és no haver d'anar a aquest institut i poder fer-ho aquí ja que aquests dos anys són d'ensenyament obligatori", afirma Trias.  Tants les famílies com el consell escolar donen suport a aquesta idea com també l'Ajuntament de Quart. El regidor d'Ensenyament, Carles Gutiérrez, també present a l'acte, ha assenyalat que aquesta és una "escola única amb un projecte únic" que ara es vol allargar dos anys més. I afegeix que actualment hi ha famílies de Cassà de la Selva i Girona que han decidit portar els seus fills a aquesta escola perquè hi ha aquest mètode. Calculen que faria falta un altre mòdul per utilitzar-la d'aula per uns 25 alumnes. També caldria tenir dos mestres. Esperen que la reunió que tenen amb el director dels serveis territorials d'Ensenyament a Girona, Albert Bayot, el pròxim 18 de gener serveixi per aconseguir el compromís del Govern de que es podrà tirar endavant.  Les famílies i mestres del centre volen que els nens que ara fan sisè no s'hagin de traslladar d'escola per poder cursar la secundària. Són la primera "fornada" d'alumnes que han estudiat amb aquest mètode al centre. Abans de començar aquesta campanya reivindicativa es va sondejar a les famílies per veure si hi havia una demanda. I es va veure que el 83% dels alumnes que ara fan sisè estan disposats a continuar al centre per fer la secundària.

Summary: Alumnes de 9d4t de Quart fan una 'flashmob' davant de la Generalitat per demanar poder fer la secundària al centre


La justícia dels Estats Units permetrà a Whatsap querellar-se contra el fabricant del programari d'espionatge Pegasus, segons avança The Guardian. Un jutge de California ha decidit aquest divendres que WhatsApp pot procedir amb la seva demanda contra la companyia israeliana NSO a qui acusa d'atacar 1.400 dels seus usuaris per espiar els seus mòbils. Un d'aquests casos és el del president del Parlament Roger Torrent, segons una investigació de 'El País' i 'The Guardian'. Aquest mitjà britànic apunta que la demanda als EUA podria forçar la companyia israeliana a revelar informació sobre les seves pràctiques. Segons el grup de ciberseguretat de la Universitat de Toronto, Pegasus permet escoltar converses, llegir missatges, accedir al disc dur, fer captures de pantalla, revisar l'historial de navegació i, fins i tot, activar per control remot la càmera i el micròfon dels mòbils. Els investigadors indiquen que el programa espia Pegasus només ven exclusivament els seus productes a governs.

Summary: La justícia dels EUA permet a Whatsapp querellar-se contra el fabricant del programari d'espionatge Pegasus


L'Agència Catalana de l'Aigua demana que s'evitin les captacions directes d'aigua del riu Besòs ACN Barcelona.-Des d'un quart de dotze del migdia, Protecció Civil ha limitat la recomanació de confinament a la població vulnerable, és a dir, nadons, infants, gent gran i persones amb problemes respiratoris, dels municipis de Montornès del Vallès, Montmeló, Martorelles i Vilanova del Vallès.   Per aquest motiu, per exemple, els alumnes de les escoles i l'institut  de Montmeló no han sortit a pati i s'ha anul·lat l'escola bressol. La recomanació de confinament es manté però, en cas de notar símptomes i afectacions del fum, com pot ser tos, independentment de la població. A banda, Protecció Civil ha demanat a l'Agència Catalana de l'Aigua que eviti les captacions directes d'aigua del riu Besòs des de Montornès i fins a la desembocadura. El fum s'ha pogut notar a poblacions més allunyades, com ara Mataró, on l'Ajuntament ha alertat als centres escolars que els infants no surtin al pati, així com també a  les residències de gent gran per evitar que surtin a l'exterior.  Paral·lelament, també des de dos quarts de dotze del migdia, els trens de Rodalies s'han pogut tornar aturar a l'estació de Montmeló.

Summary: Protecció Civil limita la recomanació de confinament a població vulnerable dels municipis afectats pel fum de Montornès


“A Catalunya no es pot aguantar més la kale borroka” ACN Madrid.-El líder del PP, Pablo Casado, ha desgranat aquest dilluns en un esmorzar informatiu a Madrid la seva proposta per a l’aplicació de l’article 155 a Catalunya, una intervenció que haurà de ser “immediata” i “sense límit en el temps” que permeti que el govern espanyol “nomeni el govern de la Generalitat”. “A Catalunya no es pot aguantar més la kale borroka”, ha afirmat Casado, que ha demanat també l’aplicació de la llei de partits per “il·legalitzar Arran, les CUP, i totes les formacions independentistes que hagin animat” qualsevol tipus de “violència”. A més, el líder del PP vol modificar la Llei de finançament dels partits polítics perquè qualsevol formació o associació que tingui líders condemnats per rebel·lió “no cobrin ni un euro de diner públic”, i també eliminar la possibilitat d’indultar presos condemnats per aquest delicte.  A més, Casado vol recuperar per a l’Estat la titularitat dels serveis com l’Educació, que “és una competència nacional” perquè hi hagin matèries troncals a tot l’Estat i que a Catalunya “no es manipuli els nens”.

Summary: Casado demana un 155 indefinit en el temps i que l’Estat nomeni el govern de la Generalitat


El Grup d'Emergències Veterinàries dels Bombers ha hagut de reduir un toro, de 700 kilograms, que havia creuat l'Eix Transversal a Muntanyola, a Osona. Els fets han tingut lloc aquesta matinada, i per reduir-lo li han disparat anestèsia amb un rifle. L'animal, que ara es troba bé i ja se n'han fet càrrec els ramaders que en són propietaris, amenaçava d'envestir els cotxes que circulaven per la via.

Summary: Redueixen un toro que havia creuat l'Eix Transversal, a Osona


El president de Seat, Luca de Meo, ha anunciat que davant l'èxit en el mercat europeu dels vehicles SUV, la marca Seat incrementarà la seva aposta en la comercialització d'un tercer model que arribarà al concessionaris en el transcurs del 2018 i que se situarà per sobre del segment de mercat que ocupa l'Ateca. Es tractarà d'un SUV més gran que l'Ateca i que tindrà les versions de 5 i 7 places. El model estarà dissenyat a la planta de Martorell i es fabricarà a la planta de Wolfsburg (Alemanya), segons ha explica De Meo. L'anunci d'aquest nou model SUV s'afegeix a la comercialització de l'Ateca des de l'any passat i a la comercialització del nou 'Arona', un 'crossover' compacte que es fabricarà a Martorell sobre la mateixa plataforma que l''Ibiza' a partir del segon semestre d'aquest any.  Luca de Meo ha explicat que es tracta d'una ''gran oportunitat'' i com el model de l'Ateca, a l'estar en les gammes altes, permetrà a la companyia millorar els seus marges i la seva rendibilitat, l'objectiu estratègic del grup.  El fet que model es fabriqui a Wolfsburg, el cor del grup automobilístic, és un factor positiu que ha destacat De Meo perquè ''reforçarà el vincle entre Seat i Volkswagen''.  Luca de Meo també ha reiterat que l'aposta de Seat també passar per el cotxe elèctric i per millorar el comportament mediambiental de tots el models de la marca o bé fent versions hibrides o bé millorant el seu consum.

Summary: Seat manté l'aposta per la gamma SUV amb un tercer model que es comercialitzarà el 2018


El mercat de gran consum a Espanya creixerà més d'un 5% el 2020, segons les previsions de la consultora Nielsen, que apunten també que durant el segon semestre s'alentirà el creixement disparat durant el confinament. En el pic de la pandèmia, les compres als establiments de gran consum van créixer un 29% en les jornades prèvies a les mesures més extremes, i un 17% durant el confinament. En tot cas, el creixement del 5% per al 2020 suposarà un augment de tres punts respecte al registrat l'any passat, quan el gran consum va créixer un 2,4%. Tot i això, Nielsen avisa que aquest any és "complex per predir el comportament del consumidor", que en un 43% dels casos canviarà els seus hàbits de cuinar i menjar.  En aquest sentit, Nielsen apunta que hi ha dos tipus de consumidors en l'era post-covid: l'acomodat i l'ajustat. El primer busca productes 'premium', i viure una experiència en els centres de gran consum, compra més menjar a domicili o per emportar i inverteix en tecnologia. El segon, en canvi, ha vist com la pandèmia afectava la seva butxaca i busca les promocions. A més, també serà més propens a canviar de marca.  La directora general de Nielsen Iberia, Patricia Daimiel, ha dit que el mercat ha d'analitzar si s'ha adaptat prou a aquest nou perfil de consumidors. "Aquest moment tan complex és també una oportunitat per analitzar la proposta de valor al consumidor. A vegades, va bé una mica de caos per ordenar casa per dins", ha afirmat en un comunicat.

Summary: El mercat de gran consum alenteix el creixement però tancarà l'any amb augments de més del 5%


El govern d'esquerres d'Argentona, que fins ara formaven la CUP, el PSC i ICV, s'ha eixamplat amb la incorporació d'ERC. Mig any després de la constitució de l'Ajuntament, el nou pacte vol servir per fer "un govern majoritari, més fort i més estable" en benefici de la transparència, la lluita contra la crisi, les polítiques participatives i l'enterrament de la "vella política". Els tres regidors d'ERC són Pere Mora, Carles Martínez i Montse Cervantes, que assumiran les àrees de Mobilitat, Promoció Econòmica i Esports, respectivament. Un dels primers objectius del nou quadripartit és la redacció d'un Pla d’Acció Municipal (PAM) per a desenvolupar els acords programàtics al llarg del mandat.

Summary: ERC s'incorpora al govern municipal d'Argentona, amb la CUP, el PSC i ICV


El Consell de Diplomàcia Pública de Catalunya (Diplocat) celebra el primer acte des de la seva extinció en el marc de l'aplicació del 155 el 27 d'octubre del 2017, que es va fer efectiva l'abril del 2018. El seminari s'ha celebrat aquest divendres al Recinte Modernista de Sant Pau, a Barcelona, amb presència de la seva secretària general, Laura Foraster. En una atenció als mitjans, la successora d'Albert Royo ha dit que no es pot "limitar" la tasca de Diplocat. Segons ella, l'organisme "ha fet fins ara" i "seguirà fent", la feina d'"exportar la imatge de Catalunya, els seus actius, i els seus valors a l'estranger". Foraster ha anunciat que el consorci elaborarà un pla estratègic "de la mà dels seus membres".

Summary: Diplocat celebra el primer acte des del 155 assegurant que no es pot "limitar" la seva tasca


El portaveu del Grup Demòcrata a l'Ajuntament de Barcelona, Joaquim Forn, ha lamentat aquest dilluns l'absència de l'alcaldessa de la ciutat, Ada Colau, mentre es desenvolupa el setè dilluns de vaga de metro a la ciutat. "Què ha de passar perquè el govern municipal i l'alcaldessa donin la cara, ens diguin alguna cosa i donin alguna explicació?", s'ha preguntat Forn, que s'ha queixat que Colau comenti a les xarxes socials qüestions sobre la política espanyola o sobre Donald Trump i no digui res sobre les aturades. Des d'ERC, el seu portaveu, Jordi Coronas, ha demanat a la presidenta de TMB, Mercedes Vidal, que s'aparti "si aquest problema li ve gran i que l'alcaldessa o l'alcalde en funcions agafi les regnes" de les negociacions. En roda de premsa, Forn ha posat en qüestió que les persones que estan negociant amb els sindicats siguin les "més adequades", i ha preguntat al govern municipal què pensa fer per aturar les vagues "més enllà de normalitzar la situació". "Set dilluns de vaga és una eternitat", ha lamentat. Per la seva part, Coronas ha apuntat que si realment estan "tan a prop" d'arribar a un acord, com asseguren des de fa dies, cal que la direcció i el comitè d'empresa "seguin en una taula i no s'aixequin fins a tancar-lo". "No volem més titulars dient que estan a prop d'un acord", ha avisat el republicà, que ha dit tenir la sensació que Mercedes Vidal, presidenta de TMB i regidora de Mobilitat, "no s'està implicant com s'hauria d'implicar" en aquesta negociació.  "Si aquest problema li ve gran, el que ha de fer és apartar-se i que l'alcaldessa o l'alcalde en funcions agafi les regnes per evitar que dilluns torni a haver una nova convocatòria de vaga", ha conclòs.

Summary: El Grup Demòcrata lamenta l'absència de Colau amb la vaga de metro i ERC l'insta a agafar les regnes de la negociació


L'alcaldessa de Barcelona, Ada Colau, s'ha afegit a les mostres de condol per la mort de Muriel Casals des del seu compte de Twitter. "Que la terra et sigui lleu, apreciada Muriel", ha piulat Colau, que ha qualificat l'expresidenta d'Òmnium Cultural i diputada de "dona compromesa i de principis, i sempre amb un somriure".

Summary: Colau recorda Muriel Casals com una "dona compromesa i de principis"


La candidata electa del PSC a les eleccions espanyoles al Congrés, Meritxell Batet, ha afirmat aquest dilluns en roda de premsa que els socialistes no han contemplat “mai” un pacte amb Ciutadans i ha garantit que l’acord, vistos els resultats, està “descartat”. Després de la reunió de la comissió executiva del PSC, Batet ha assegurat que “el pacte amb Cs no ha estat mai a l’horitzó ni dins dels plans del partit socialista” i que “veient els resultats electorals es pot descartar aquest acord”. Així, ha mostrat la voluntat de governar “sols sense dependre de ningú” però “parlant amb tothom”, també amb Vox, mentre se situïn dins del marc constitucional. La candidata electa ha emplaçat a JxCat i ERC a respondre “a què van a Madrid” i si els 22 diputats “seran útils pels catalans”. Batet també ha destacat que amb els resultats dels socialistes, que han guanyat cinc escons respecte als darrers comicis, “ningú podrà parlar en nom de Catalunya sense comptar amb el PSC”.

Summary: Batet diu que els socialistes no han contemplat “mai” un pacte amb Cs i garanteix que aquest acord està “descartat”


L’alcalde de Reus, Carles Pellicer, recorrerà aquest divendres l’ordre de la Junta Electoral de Zona de retirar la pancarta de suport als presos de la façana de l’Ajuntament. En declaracions als mitjans, el batlle ha recordat que la Junta li va donar dotze hores per complir la resolució i que la va acatar després de rebre-la, dijous al vespre. Pellicer ha dit que va fer-ho perquè la resolució és “una ordre”, però que la recorreran perquè hi tenen dret. A més, l’alcalde de Reus ha avançat que, un cop passin les dues cites electorals, tornaran a penjar la pancarta a la façana del consistori. El pronunciament de la Junta ha arribat arran de les denúncies presentades pel Partit Popular, Ciutadans i l’Associació Aixeca’t-Levántate. En la resolució, l’organisme també ha dictaminat que els funcionaris del consistori reusenc no poden lluir els llaços grocs mentre treballen, ja sigui dins o fora del període electoral. L’alcalde ha opinat aquest divendres que “cadascú és lliure de portar el que cregui convenient”. A més, ha considerat que això no es competència seva i que ell no s’ha de “posar en aquests temes”.  La Junta Electoral de Reus ha considerat una infracció que els treballadors públics llueixin llaços grocs i ha recordat a Pellicer que té l’obligació de “vetllar pel compliment del principi de neutralitat dels funcionaris públics”. Tot i això, fonts municipals ja apuntaven aquest dijous que no els consta que cap funcionari porti llaç groc i que no preveien cap mesura concreta.

Summary: Pellicer recorre l’ordre de la Junta Electoral i avança que tornarà a penjar la pancarta després de les eleccions


El líder de Junts per Catalunya Carles Puigdemont ha demanat al president Pedro Sánchez que "no en faci un gra massa" del veto a Miquel Iceta com a senador. "L'endemà del 26 ha de continuar fent política", ha avisat. En declaracions als mitjans després de fer un míting a Berlín, el candidat de JxCat a les europees ha respost a l'avís des de les files socialistes sobre possibles "conseqüències" que siguin "prudents i "no vagin més enllà d'aquestes amenaces". "El més assenyat seria prudència", ha dit. A més, ha criticat que els socialistes "un dia facin una oda a la cortesia i l'endemà un homenatge a l'amenaça". "No és coherent", ha recriminat. Preguntat sobre les declaracions de Dolors Montserrat en què el vinculava amb els xenòfobs Marine Le Pen i Matteo Salvini, Puigdemont ha replicat que el seu partit "no només s'ha manifestat amb els socis de Le Pen, sinó que pot fer govern gràcies al seu suport a Andalusia", en referència a Vox.

Summary: Puigdemont diu a Sánchez que "no en faci un gra massa" del veto a Iceta: "L'endemà del 26 ha de continuar fent política"


El secretari general de Comissions Obreres (CCOO) a Catalunya, Javier Pacheco, ha assegurat aquest dijous que està disposat a optar a la reelecció com a màxim dirigent del sindicat a Catalunya, tot i que no presentarà la candidatura oficialment fins que no tingui els avals per fer-ho. "El primer que faré aquest estiu és obrir una ronda amb les organitzacions del sindicat per veure si compartim el projecte", ha afirmat. Un cop fetes aquestes reunions i sabut si té el "consens suficient" en el conjunt de les organitzacions "probablement podria plantejar la candidatura", ha dit en una roda de premsa per presentar els preparatius del proper congrés de l'organització, que es farà del 7 al 9 de maig del 2021. "Ha de ser una decisió col·lectiva, no una decisió personal", ha afegit. Pacheco ocupa el càrrec des de l'abril del 2017, quan va succeir Joan Carles Gallego com a secretari general. Abans, va ser el delegat sindical de CCOO a Nissan i secretari general de la Federació d'Indústria.

Summary: Pacheco, disposat a presentar-se a la reelecció com a secretari general de CCOO si aconsegueix "el consens suficient"


L'Ajuntament de Barcelona ha impulsat un protocol de bones pràctiques de serveis funeraris per informar els usuaris de les empreses que operen a la ciutat, dels "preus bàsics" i de les bonificacions a les quals tenen accés. El regidor de Presidència de l'Ajuntament de Barcelona, Eloi Badia, ha dit que l'objectiu del protocol és evitar els possibles "sobrecostos" provocats pels "mètodes de dirigisme" que els ciutadans han denunciat a l'Ajuntament. En aquest sentit, Badia ha apuntat que els barcelonins paguen una mitjana de 6.000 euros pels serveis funeraris, malgrat que els "serveis bàsics" tenen un cost d'uns 2.000 euros. El protocol s'aplicarà de manera "imminent" als equipaments i serveis municipals i l'Ajuntament està "treballant" perquè es pugui fer també a centres hospitalaris i sanitaris.

Summary: Barcelona informarà els usuaris dels serveis funeraris del preu dels "serveis bàsics" per "evitar sobrecostos"


El president del Parlament, Roger Torrent, ha apel·lat a "l'esperit comunitari" en la rebuda de la Flama del Canigó per a "superar el moment complex" generat per la pandèmia de la covid-19 i també a ser "perseverants de la defensa dels drets i les llibertats fonamentals". Torrent ha reivindicat els "llaços fraternals, lingüístics, culturals, polítics i d'anhels dels Països Catalans" i ha garantit que "cap administració ni cap sentència els podrà esborrar", després que la setmana passada el TS tombés el decret valencià que establia que les comunicacions amb Catalunya serien en català. "L'esperit comunitari ha de servir per construir de la cendra de les flames un futur millor", ha continuat. Per la seva banda, el vicepresident d'Òmnium Cultural, Marcel Mauri, ha insistit que se seguiran desitjant 'bon dia' en català amb el País Valencià i les Illes Balears: "Ens sentim nació i poble. Cada dia el seguim reivindicant i construint", ha afegit. També ha apuntat que la Flama és també una "invitació a tothom a construir el futur compartit", especialment en un any "dur", en què s'ha sumat "l'excepció democràtica" a la pandèmia. Per tot plegat, l'entitat ha demanat que a les deu de la nit tothom encengui una espelma, durant la revetlla de Sant Joan, per recordar les persones que han patit el coronavirus. El manifest, llegit per Mauri i escrit de manera coral per col·lectius que han jugat un paper clau durant la crisi sanitària -metges, una infermera, un transportista, una mestra, un bomber, un alumne, una pagesa i un llibreter-, reivindica lluitar col·lectivament per un objectiu comú i recorda "la pèrdua de la gent estimada" durant la pandèmia.  El manifest de la Flama del Canigó expressa aquest any que la pandèmia "ha estat un cop fort per a tothom", amb canvis d'hàbits, increment de les igualtats, qüestionament de drets i llibertats i pèrdua de gent estimada. Per tot plegat, aprofiten l'encesa de la Flama per recordar "totes aquelles persones que ja no hi són i que trobem i trobarem a faltar". En l'acte també s'ha recordat l'absència dels "presos polítics", especialment de l'expresidenta del Parlament, Carme Forcadell, i del president d'Òmnium, Jordi Cuixart. També han tingut un record especial per a l'exconseller de Cultura, Lluís Puig, que aquest dimarts compareix davant la justícia belga per l'euroordre després de l'ajornament per la covid-19. "La flama ens ha de recordar els que ja no hi són", ha dit el president del Parlament, que també ha mencionat "els que no poden ser, però podrien ser-hi", com els "presos polítics": "Continuarem encenent la Flama i seguirem lluitant fins que siguin lliures", ha expressat Torrent, que veu aquest Sant Joan és "nou, diferent i excepcional" però "amb les arrels de sempre". El president de la cambra catalana ha rebut la Flama del Canigó en un acte institucional a l'auditori del Parlament, adaptat a les mesures de seguretat contra el coronavirus. Després de la recepció, Torrent, amb membres d'Òmnium Cultural, Acció Cultural País Valencià i Obra Cultural Balear, i amb la presència de diversos diputats, han encès davant la façana del Palau del Parlament els quinqués, que serviran per encendre fogueres aquesta nit.

Summary: Torrent apel·la a "l'esperit comunitari" en rebre la Flama del Canigó: "Cap sentència esborrarà el que ens agermana"